Koordinatės: 55°42′59.93″ š. pl. 21°28′36.24″ r. ilg.﻿ / ﻿55.7166472°š. pl. 21.4767333°r. ilg.﻿ / 55.7166472; 21.4767333

|  Vėžaičių šv. Kazimiero bažnyčia |
| --- |
|  |
| **Vyskupija** | Telšių |
| **Dekanatas** | Gargždų |
| **Savivaldybė** | Klaipėdos rajonas |
| **Gyvenvietė** | Vėžaičiai |
| **Adresas** | Gargždų g. 23 |
| **Statybinė medžiaga** | medis |
| **Pastatyta** | 1784 m. |

 *Kitos reikšmės – Šv. Kazimiero bažnyčia.*
**Vėžaičių šv. Kazimiero bažnyčia** – bažnyčia, stovinti Vėžaičių miestelyje, 6 km į rytus nuo Gargždų, Skinijos (Minijos kairiojo intako) dešiniajame krante. Bažnyčios statinių kompleksas su varpine – architektūros ir istorijos paminklas.

Istorija
--------

Bažnyčia 2013 m.
Pagrindiniai šventoriaus vartai
Vėžaičių dvarininkai Volmeriai 1784 m. pastatė medinę bažnyčią. 1804 m. įsigyti vargonai. 1816 m. varpinėje pakabintas lietas žalvarinis varpas. 

Grafas Leonardas Volmeris (1808–1883) bažnyčią išdekoravo, vyskupai Motiejus Valančius ir Merkelis Giedraitis pašventino altorius – jų bažnyčioje penki. Čia taip pat yra lankęsi Žemaičių vyskupai Antanas Baranauskas, Pranciškus Karevičius, Justinas Staugaitis, popiežiaus apaštaliniai pasiuntiniai.

Bažnyčia nukentėjo sovietmečiu. 1963 m. atvykę pareigūnai išėmė iš centrinio altoriaus šv. Kazimiero paveikslą. Apie tuos metus buvo nugriauta netoli bažnyčios stovėjusi Volmerių koplyčia–mauzoliejus.

Kun. Vytauto Skipario klebonavimo metais (1996–2006 m.) buvo pakeistas bažnyčios ir varpinės stogas, perdažyta bažnyčia. Nuo 2007 m. sutvarkyti vidaus altoriai, perdažyti suolai, sienos. Iki 2013 m. Vėžaičių parapija buvo aptarnaujama Gargždų parapijos kunigų. Nuo 2013 m. šventovės rektoriumi buvo kun. Viktoras Daujotis.

Architektūra
------------

Bažnyčia liaudies architektūros formų, turi baroko bruožų. Stačiakampio plano, trinavė, su zakristijomis abipus presbiterijos, dengta aukštu šlaitiniu stogu su bokšteliu ant kraigo virš pagrindinio fasado ir mažesniu bokšteliu virš apsidės. Bažnyčioje įrengti 5 altoriai. Šventoriuje stovi medinė varpinė, akmeninė šv. Juozapo su Kūdikėliu ant rankų statula ant aukšto postamento. 

Bažnyčioje yra autentiški 10 balsų vargonai (1804 m.), išlikęs 1816 m. nulietas šv. Jono Nepamuko vardo varpas su įspaustu Nukryžiuotojo Kristaus medalionu. Vienas vertingesnių tapybos darbų grafų Volmerių giminaitės grafaitės Juzefos Gorskytės tapytas šv. Kazimiero paveikslas, šiuo metu kabantis zakrastijoje.

Šventoriuje palaidoti Vėžaičiuose nuo 1972 m. klebonavęs Vytautas Motekaitis (1914–1991 m.), ir nuo 1996 m. klebonavęs kun. Vytautas Skiparis (1954–2006 m.).

Šaltiniai
---------

1. ↑  „Vėžaičių Šv. Kazimiero bažnyčios pastatų kompleksas". Lietuvos Respublikos kultūros vertybių registras.
2. ↑  Paveldas. Vėžaičių šventovė *gargzdai.lt*
3. ↑  „Šv. Kazimiero bažnyčia". Lietuvos Respublikos kultūros vertybių registras.
4. ↑  „Vėžaičių varpas". Lietuvos Respublikos kultūros vertybių registras.
5. ↑  Bažnyčios. Vėžaičių Šv. Kazimiero bažnyčia *gargzdumuziejus.lt*

Nuorodos
--------

|  |  |
| --- | --- |
|  | **Vikiteka: Vėžaičių šv. Kazimiero bažnyčia** – vaizdinė ir garsinė medžiaga  |

* Vėžaičių Šv. Kazimiero šventovė ir parapija *telsiuvyskupija.lt*
* Vėžaičių Šv. Kazimiero bažnyčia *panoramas.lt*
* *Facebook* paskyra